姚燮
王麓台秋山红树图为家六榆明经题
司农家法守奉常，画笔突过琅玡王。上探元化著翰墨，特抒理奥为形相。营邱骨干大痴法，少时得髓便自强。内廷簪笔充供奉，润色天采卓煌煌。纸材宣德墨嘉树，神之所驶心飞扬。脱其凡习出沈着，有如魔杵持金刚。兹图洒落能郁苍，谁凌九疑俯大湘？平波衍媚翠初沐，鸭凫不乱藻荇香。灵根巉削拄平岫，远脉迤逦收危冈。云澜荡漾散金碧，树枝高下骈丹黄。将沈未沈有残照，若断不断疑石梁。天门窈窕广眉佛，瑶宫旖旎仙姝妆。统观大势极凝鍊，知由厚蕴中礴磅。不写秋貌写秋意，感我心腑生清凉。乃稽款题识所自，当为应诏开琳琅。遥知天子抚玉几，龙威坐省南书房。黼扆屏障半公手，赐诗遂得荣图章。弟子唐赵亦能事，但于清浊争否臧。何时流落向人世，尺楮直许千金颃。吾家云东夙好古，示我百轴陈缥缃。独于此卷重拂拭，如披众宿辉银潢。平生所见半赝本，区区古欲多难偿。只今十日不厌读，梦寐亦接霞虹光。匡庐台宕在天地，愧使云水成沧桑。